MALTA TRIBUNAL TA' REVIŻJONI AMMINISTRATTIVA MAĠISTRAT DR. CHARMAINE ALSAIED Illum 26 ta' Lulju 2021 Rikors Numru 51/2020 Maria Day Galea St. John vs Il-Kummissarju tal-Pulizija It-Tribunal, Ra r-rikors ta' Maria Day Galea St. John ppreżentat fis-7 ta' Lulju 2020 li permezz tiegħu ppremettiet s-segwenti:- " Illi r-rikorrenti kienet applikat sabiex totjeni liċenzja ta' Gwardjan Privat skont kif provdut fil-Kapitolu 389 tal-Liġijiet ta' Malta, u cioè l-Att dwar Gwardjani Privati u Uffiċjali tal- Komunità; Illi permezz ta' ittra ffirmata mill-Aġent Kummissarju, liema kopja qiegħda tiġi annessa u mmarkata bħala MCG1, fejn ir-rikorrenti ġiet infurmata li tali applikazzjoni qiegħda tiġi rifjutata a bażi ta' dak li hemm kontemplat fl-artikolu 10(b) tal-Kapitolu 389, preċiżament "meta dan jikkunsidra li jkun fl-interess pubbliku li jirrifjuta dik il-liċenza,"; Illi l-Kummissarju tal-Pulizija sejjes d-deċiżjoni tiegħu unikament fuq sentenza mill- Onorabbli Qorti tal-Maġistrati kontra r-rikorrenti, liema sentenza hija datata 24 ta' Mejju 2018, liema kopja legali qiegħda tiġi annessa u mmarkata bħala MCG2; Illi l-rikorrenti kienet ammettiet għall-akkużi dedotti kontra tagħha fejn, filwaqt li l-Onor. Maġistrat sedenti kien stqarr li r-reati kienu gravi, però fehem ir-retroxena tal-każ, di fatti il-Qorti kienet tenniet li "Il-Qorti tista' forsi tifhem u sa ċertu punt tissimpatizza mal-imputata, li wara kollox jidher li l-animu wara t-twettiq ta' dan ir-reat kien biex ikollha opportunità aħjar li tapplika għal xogħol"1; Illi l-artikolu 10(b) ma jagħti l-ebda "Carte Blanche" lill-Kummissarju tal-Pulizija sabiex jekk ma jsib l-ebda raġuni aktar speċifika taħt l-artikoli preċedenti, juża l-artikolu ndikat sabiex xorta jirrifjuta applikazzjoni, saħansitra b'inqas analiżi, u kwindi ma jistax jintuża sabiex jillapazza n-nuqqas ta' riżorsi li l-Korp tal-Pulizija jista' għandu; Illi importanti li l-analiżi ssir mhux b'mod ġenerali iżda skont iċ-ċirkostanzi tal-każ, di fatti kieku sar dan l-eżerċizzju fil-każ de quo, l-intimat faċilment kien sejjer jinduna li l- okkupazzjoni tar-rikorrenti bl-ebda mod ma kienet ser tintralċa l-fiduċja pubblika, hekk kif ser jiġi pruvat fit-trattazzjoni tal-każ odjern; Illi għalhekk qiegħed umilment jiġi ribadit li sabiex l-intimat seta' jeżerċita l-poteri riservati lilu skont l-artikolu 10(b), kien jinneċessita li jiddedika dak il-ħin neċessarju sabiex jeżamina l-partikolaritajiet tal-każ, liema sentenza mertu tal-każ, senjatament il- kliem tal-Maġistrat, kellha tkun ix-xrara sabiex tinizja analiżi aktar approfondita, u dan dejjem sabiex kull deċiżjoni tilħaq il-bilanċ bejn il-pubbliku u l-interess individwali in konformità mal-Ġustizzja Naturali; Illi finalment r-rikorrenti umilment temmen li l-perikolu għall-interess pubbliku ravviżat mill-Kummissarju tal-Pulizija, fil-każ de quo, huwa karenti għall-aħħar, apparti għall-fatt li ma saret l-ebda konnessjoni fuq dan il-punt bejn dak li tikkontjeni s-sentenza ċitata u l- applikazzjoni mertu tal-każ, kwindi qiegħed fermament jiġi ribadit li l-Kummissarju tal- Pulizija fl-evalwazzjoni tiegħu naqas li josserva l-Prinċipju tal-Ġustizzja naturali; Għaldaqstant, l-esponenti umilment jitlob li dan it-Tribunal sabiex jogħġbu jħassar u jirrevoka d- deċiżjoni tal-Kummissarju tal-Pulizija datata 18 ta' Marzu 2020, u minflok tapprova l- applikazzjoni tar-rikorrenti għall-ħruġ tal-liċenzja relattiva." Ra r-risposta tal-Kummissarju intimat ppreżentata fil-31 ta' Lulju 2020 li permezz tagħha eċċepixxa s-segwenti:- Curmi) vs Maria Day Galea St. John, Qorti tal-Maġistrati (Ġudikatura Kriminali), 24/5/2018, Onor. Maġ. Illi l-esponent Kummissarju tal-Pulizija jeċċepixxi illi t-talbiet tar-rikorrenti huma infondati fid-dritt u fil-fatt, u dan għaliex għall-kuntrarju ta` dak li qed jingħad mir- rikorrenti fir-rikors promotur, kien hemm raġunijiet validi u b'saħħithom biżżejjed sabiex jiġġustifikaw id-deċiżjoni tal-istess esponent li ma joħroġx il-liċenzja ta` gwardjan privat lir-rikorrenti; Illi l-esponent jiċħad bil-qawwa kollha l-allegazzjoni tar-rikorrenti illi l-esponent uża l- artikolu 10(b) tal-Kap. 389 tal-Liġijiet ta' Malta bħala carte blanche u jirrileva illi tali allegazzjoni hija waħda infondata; Illi inoltre ma jistax jitqies li mhux fl-interess pubbliku li tiġi rifjutata tali applikazzjoni meta reċentement r-rikorrenti nstabet ħatja ta' reat li jmur kontra l-fiduċja pubblika. Nhar l-24 ta' Mejju, 2018, ir-rikorrenti nstabet ħatja b'sentenza tal-Qorti tal-Maġistrati bħala Qorti ta' Ġudikatura Kriminali talli fit-23 ta' Marzu, 2017, u fix-xhur ta' qabel din id- data, xjentement iffalsifikat ir-riżultati tal-eżamijiet maħruġa minn istituzzjoni bħalma hija l-Università ta' Malta, u dan bi ksur tal-artikoli 183, 184, 188(1) u 189 tal-Kap. 9 tal- Liġijiet ta' Malta. Illi għal dan ir-reat gravi r-rikorrenti ġiet ikkundannata għal tliet mitt (300) siegħa ta' servizz fil-komunità f'sentejn, ai termini tal-Kap. 466 tal-Liġijiet ta' Malta; Illi f'paragrafu numru 4 tar-rikors tagħha r-rikorrenti konvenjentement waqqfet ħesrem il- parti ċitata minnha mis-sentenza kriminali u ma komplietx tgħid illi l-Qorti qalet ukoll illi "huwa ferm gravi li persuna tbiddel u taltera ċertifikat ta' eżami maħruġ mill-Università u tuża dak id-dokument hekk iffalsifikat. Dik l-azzjoni tkisser il-fiduċja li l-pubbliku jkollu fl-istituzzjonijiet, jekk wieħed ikollu dejjem jiddubita minn ċertifikati maħruġa mill- awtoritajiet. Huwa għalhekk li r-reat fih innifsu huwa wieħed serju b'riperkussjonijiet serji wkoll"; Illi l-esponent jirrileva li ma setax joħroġ il-liċenzja tar-rikorrenti fid-dawl ta' dak espost hawn fuq, u dan skont il-kunsiderazzjonijiet li għamel ai termini tal-artikolu 10(b) tal-Kap. 389 tal-Liġijiet ta' Malta. L-esponent Kummissarju tal-Pulizija huwa tal-umli fehma li Maria Charmaine Galea St. John għandha tkun persuna ta' eżempju f'xogħolha u mhux taġixxi b'atti li suppost qed tipprevjeni hi stess f'każ li tingħata l-liċenzja ta' gwardjan privat. Illi meta wieħed jikkunsidra li r-reat kommess kontra l-fiduċja pubblika kien wieħed riċenti tant li fil-punt tal-applikazzjoni s-sentejn żmien imsemmija fis-sentenza kriminali kienu għadhom ma ddekorrewx, u l-istess reat ma jagħmilx lill-appellanta persuna idonea sabiex tagħmel ix-xogħol ta' gwardjan privat, huwa raġjonevoli tassew illi l-Kummissarju tal- Pulizija wasal għal din id-deċiżjoni li jirrifjuta l-applikazzjoni; Illi l-esponent jagħmel referenza għal sentenza li fiha dan l-Onorabbli Tribunal diversament presedut apprezza r-rwol li għandu l-Kummissarju fil-ħruġ ta` tali liċenzji, u ċioè illi sabiex jasal għad-deċiżjoni, irid jibbilanċja l-interess tal-applikant li jkollu liċenzja, mal-interess tal-pubbliku in ġenerali illi individwi li jiġu vestiti bil-kariga ta` gwardjan privat jew gwardjan lokali, ikunu individwi ta` karattru affidabbli u sod biex b'hekk ikunu jistgħu jaqdu d-dmirijiet tagħhom b'responsabilità. Ir-rikorrenti trid tirrikonoxxi illi l-liċenzja li applikat għaliha, iġġorr magħha ċertu piż u responsabilità, peress illi min ikun fil-pussess ta` tali liċenzja jiġi vestit b'kariga pubblika, u jkollu poteri simili għal dawk ta` uffiċjal tal-Pulizija, u għalhekk, l-evalwazzjoni tal-applikazzjoni trid tkun waħda eżawrenti kemm jista` jkun. Fis-sentenza fl-ismijiet David Stagno Navarra Bouvet vs Kummissarju tal-Pulizija, deċiża fl-4 ta` April 2013 (Rik Nru 275/2011), dan l-Onorabbli Tribunal diversament presedut għamel is-segwenti osservazzjonijiet: It-Tribunal jibda biex josserva li għalkemm ai termini tal-Artikolu 25(1) tal-Kap. 446 tal-Liġijiet ta` Malta dikjarazzjoni ta` ħtija għal reat li dwaru ssir Ordni ta` Probation għandha titqies bħala li ma tkunx dikjarazzjoni ta` ħtija għal ebda fini li jkun, ma jfissirx li r-reat in kwistjoni u l-fatturi li wasslu għat-twettiq ta` dak ir-reat ma għandhomx jittieħdu in konsiderazzjoni għall-fini li jiġi determinat jekk huwiex o meno fl-interess pubbliku li persuna tingħata liċenza ta` Gwardjan Privat. Għalhekk il-Kummissarju tal-Pulizija ġustament ħa dawn il- fatturi in konsiderazzjoni hu u jikkonsidra t-talba tar-Rikorrent għall- ħrug ta` liċenza ta` Gwardjan Privat...… B'hekk għalkemm ir-rikorrent ċertament ma huwiex ta` xi minaċċa għas-soċjetà, u dana partikolarment f'sens kriminali – it-Tribunal ma jqisx li kemm-il darba l-istess rikorrent kellu jingħata liċenza ta` Gwardjan Privat dan ta` ġid għalih u għas-soċjetà. Konsegwentement għalhekk ma huwiex fl-interess pubbliku li tinħareg liċenza ta` Gwardjan Privat favur ir-Rikorrent.2 Illi għalhekk, jidher ċar illi t-Tribunal ukoll qiegħed jinterpreta l-interess pubbliku bħala bażi ta` rifjut f'sens aktar wiesa', u ċioè mhux biss b'rabta ma` xi biża` illi l-applikant jista` jkun ta` xi periklu pubbliku f'sens kriminali. Kien għalhekk ġust u raġjonevoli l- Kummissarju tal-Pulizija li f'dawn iċ-ċirkostanzi uża d-diskrezzjoni mogħtija lilu bil-liġi u għażel illi jirrifjuta l-applikazzjoni tal-appellanta; Illi finalment b'referenza għat-talba hekk kif dedotta mir-rikorrenti, l-esponent jirrileva illi dan l-Onorabbli Tribunal ma jistax jagħti l-liċenzja ta' Gwardjan Privat u dan għaliex il- kompetenza tat-Tribunal hija purament waħda ta' reviżjoni ta' deċiżjonijiet u mhux li jarroga fuqu l-poter deċiżjonali li għandhom l-awtoritajiet pubbliċi. Għaldaqstant, in vista tas-suespost, l-esponent qiegħed bl-akbar rispett jadixxi lil dan l-Onorabbli Tribunal sabiex jiċħad it-talbiet tar-rikorrenti fl-interità tagħhom bl-ispejjeż kontra l-istess rikorrenti." Sema' l-provi u t-trattazzjoni tal-partijiet; 2 Enfażi miżjud mill-esponenti. Ra li r-rikors ġie mħolli għal-lum għas-sentenza. Ikkunsidra: Illi mir-rikors promutur jirriżulta illi r-rikorrenti qiegħda tikkontesta deċiżjoni tal- Kummissarju intimat li permezz tagħha rrifjuta li joħroġ liċenzja ta' gwardjan privat u dan peress li rriżultalu li mhux fl-interess pubbliku li joħroġ tali liċenzja. Il- Kummissarju intimat wasal għad-deċiżjoni tiegħu wara li ħa in konsiderazzjoni sentenza mogħtija fil-konfront tar-rikorrenti mill-Qorti tal-Maġistrati bħala Qorti ta' Ġudikatura Kriminali fl-24 ta' Mejju 2018. Ir-rikorrenti xehdet illi hija għandha bżonn il-liċenzja ta' gwardjan privat sabiex iżżomm l-impjieg li għandha preżentement ma' Kumpanija li toffri servizzi ta' sigurtà. Tispjega li hija ġiet assenjata taħdem fl-Awtorità tad-Djar bħala uffiċjal tal- customer care. Tispjega li snin ilu hija kellha problemi familjari u għalhekk iffalsifikat ċertifikat ta' riżultat ta' eżami. Madankollu tispjega illi xi ftit tas-snin ilu kellha intervista għal xogħol u fost iċ-ċertifikati li kellha, kien hemm ukoll iċ- ċertifikat iffalsifikat. Jirriżulta li l-persuna li vverifikat iċ-ċertifikati ndunat bil- falsifikazzjoni taċ-ċertifikat u għamlet rapport lill-Pulizija. Spjegat ukoll illi hija qiegħda tagħmel ħilitha biex tgħaddi minn xi eżamijiet. Leonid Martini, Kap Eżekuttiv tal-Awtorità tad-Djar, xehed illi r-rikorrenti taħdem direttament mal-klijenti tal-Awtorità u li l-feedback li kellu mingħand is-superjur tagħha kien wieħed pożittiv. Marianne Pearson, Manager fi ħdan il-Customer Care tal-Awtorità tad-Djar, xehdet illi lir-rikorrenti kienet ilha tafha tliet snin u li dejjem kienet tajba f'xogħolha, liema xogħol jinkludi tirrispondi t-telefonati, tara lin-nies u wkoll tiġbor flus cash. Anthony Ouliawi, Supervisor mal-Kumpanija Kerber Security, spjega illi r- rikorrenti taħdem mal-istess Kumpanija. Jispjega li filwaqt li r-rikorrenti tagħmel xogħol klerikali mal-Awtorità tad-Djar, it-tender mogħti lill-imsemmija Kumpanija mill-Awtorita` tad-Djar jirrikjedi li min jiġi assenjat mal-Awtorità ikollu liċenzja ta' gwardjan privat. L-Ispettur Sarah Mcclory spjegat illi meta sar il-vetting sabiex tiġi proċessata l- applikazzjoni in kwistjoni rriżultalhom li r-rikorrenti kienet ġiet misjuba ħatja ta' reat ta' falsifikazzjoni u kien għalhekk li fil-fehma tiegħu l-Kummissarju intimat qies li mhux fl-interess pubbliku li tinħarġilha liċenzja. Ikkunsidra: Illi mill-provi prodotti jirriżulta illi l-Kummissarju intimat immotiva ċ-ċahda tiegħu għall-ħrug tal-liċenzja de quo abbażi tas-sentenza mogħtija mill-Qorti tal-Maġistrati (Malta) fl-24 ta' Mejju 2018 u li permezz tagħha r-rikorrenti ġiet misjuba ħatja li ffalsifikat u użat ċertifikat ta' eżami li suppost kien maħruġ mill-Università ta' Malta. Abbażi ta' din is-sentenza l-Kummissarju intimat ħass li ma kienx fl-interess pubbliku li joħroġ il-liċenzja de quo. Illi t-Tribunal huwa tal-fehma li jkun għaqli li jiċċita l-artikolu 10 (b) tal-Kapitolu 389 tal-Liġijet ta' Malta (Att dwar il-Gwardjani Privati u Uffiċjali tal-Komunità): "10. Il-Kummissarju tal-Pulizija għandu jirrifjuta3 applikazzjoni f'kull waħda miċ- ċirkostanzi li ġejjin: (b) meta dan jikkunsidra li jkun fl-interess pubbliku li jirrifjuta dik il-liċenza.." Illi t-Tribunal fela s-sentenza mogħtija fil-konfront tar-rikorrent u ħa in konsiderazzjoni l-verżjoni mogħtija mir-rikorrenti, u cioè illi hija kienet iffalsifikat iċ-ċertifikat tal-eżami għaliex kienet f'sitwazzjoni familjari partikolari u xtaqet ittejjeb is-sitwazzjoni tagħha. Illi filwaqt li t-Tribunal jissimpatizza mar-rikorrenti, xorta waħda jqis illi dak li għamlet ir-rikorrent ikisser il-fiduċja li l-pubbliku għandu jkollu f'dokumenti ta' istituzzjoni daqshekk importanti bħalma hi l-Università ta' Malta. Illi huwa minnu wkoll illi minn meta ffalsifikat iċ-ċertifikat in kwistjoni għaddew numru ta' snin u li l-proċeduri kontriha nbdew wara ħafna snin wara li applikat għal xogħol u ppreżentat l-istess ċertifikat falsifikat lill-persuna li kienet qiegħda tagħmlilha l-intervista. Illi wara li ħadet in konsiderazzjoni l-fatti kollha l-Qorti tal- Maġistrati rat li kellha tagħti opportunità lir-rikorrenti u bħala piena ordnatilha li tagħmel servizz fil-komunità. Illi, għalhekk, ai termini tal-artikolu 25 tal-Kapitolu 446 tal-Liġijiet ta' Malta, il-piena nflitta ma tistax tittieħed in konsiderazzjoni ai fini tal-għoti o meno tal-liċenzja in kwistjoni. Fil-fatt il-Kummissarju intimat ma ħadhiex in konsiderazzjoni, però xorta ħa in konsiderazzjoni r-reati mwettqa mir- rikorrenti. Illi r-rikorrenti pproduċiet numru ta' xhieda biex jixhdu fuq il-komportament tagħha fuq il-post tax-xogħol. L-istess xhieda kollha tkellmu fil-pożittiv dwar ix-xogħol li hija tagħmel. Illi għalhekk dan it-Tribunal irid jeżamina jekk il-Kummissarju intimat meta ġie biex jevalwa l-applikazzjoni tar-rikorrenti kienx ekwu u ġust fid-deċiżjoni tiegħu. Illi t-Tribunal jifhem u japprezza illi l-bilanċ bejn l-interess individwali u l- interess pubbliku huwa wieħed delikat ħafna. Fuq naħa għandek persuna li trid taħdem f'impjieg speċifiku li miegħu hemm marbutin numru ta' kundizzjonijiet filwaqt li fuq in-naħa l-oħra hemm is-salvagwardja tal-interess pubbliku. Illi dan it-Tribunal ikkunsidra li l-Kummissarju intimat ma ġab l-ebda prova kif ir- rikorrenti tista' tkun ta' theddida għall-interess pubbliku ħlief li hija ffalsifikat ċertifikat ta' eżami tal-Università ta' Malta meta kienet għadha adoloxxenti u li użat l-istess ċertifikat ċirka erba' (4) snin ilu. Fuq in-naħa l-oħra tal-munita t-Tribunal għandu quddiemu persuna li qiegħda tagħmel ħilitha biex ittejjeb ħajjitha, anke billi terġa' tipprova tagħmel xi eżamijiet tal-MATSEC, u li qiegħda taħdem b'mod regolari ġo Awtorità fejn tħabbat wiċċha ma' numru kbir ta' nies u anke tkun afdata bi flus tal-istess Awtorità. Illi t-Tribunal japprezza l-apprensjoni li jista' jkollu l-Kummissarju intimat, però jibqa' l-fatt li l-istess Kummissarju straħ biss fuq is-sentenza mogħtija fl-24 ta' Mejju 2018. Fl-umli opinjoni ta' dan it-Tribunal meta l-Kummissarju intimat jagħżel li jimmotiva d-deċiżjoni tiegħu abbażi tal-artikolu 10 (b) tal-Kapitolu 389 tal-Liġijiet ta' Malta huwa għandu jmur pass oltre minn hekk. Id-diskrezzjoni afdata f'idejh tirrikjedi li juri illi jkun ghamel xi forma ta' stharrig iehor, bhal ma tista' tkun intervista per ezempju, sabiex ikollu stampa iktar ċara ta' x'għamel l-istess applikant bejn meta seħħ ir-reat sa dakinhar li tkun saret l-applikazzjoni. Illi m'hemmx kontestazzjoni li dak li għamlet ir-rikorrenti huwa ċensurabbli, imma l-mistoqsija tqum sa kemm għandha tibqa' ġġorr kastig għal dak li wettqet jekk hemm provi li juru li l-istess rikorrenti mxiet 'il quddiem b'ħajjitha u qabdet it-triq it-tajba? Dan it-Tribunal jagħmel referenza għas-sentenza mogħtija minnu fil-kawża Edward Farrugia Briffa vs Kummissarju tal-Pulizija datata 13 ta' Novembru 2014 li fiha ntqal is-segwenti: "Illi dan it-Tribunal, fil-prezent, ma jista' jirraviża l-ebda ċirkostanza għaliex il- Kummissarju tal-Pulizija jista' jqis lir-rikorrenti bħala persuna li ma tistax tafdaha fil-qadi ta' dmirijiet ta' gwardjan privat. Huwa veru li r-rikorrenti, f'età ferm iżgħar u cioè meta kellu minn tmintax sa wieħed u għoxrin sena, kien ikkommetta r-reati elenkati aktar 'il fuq, però t-Tribunal iħoss li għadda biżżejjed żmien biex ir- rikorrent jingħata ċans, wara dan iż-żmien kollu, "to prove himself". Illi r-rikorrent jidher determinat li jrid imexxi ħajtu ‘l quddiem, filwaqt li għaraf li dak li għamel fil-passat kien żbaljat. Illi fl-opinjoni tat-Tribunal, il-Kummissarju intimat ma setax jieqaf biss fuq is-sentenzi pronunzjati fil-konfront tar-rikorrent biex jifforma d- deċiżjoni tiegħu għar-rifjut tal-applikazzjoni de quo. Kieku kien rifjut abbażi tal- artikolu 10 (a) kien ikun mod ieħor għax dawk ir-reati kristallizzati fl-istess sub- artikolu jagħmluha tassattiva fuq min qiegħed jiddeċiedi li għandu jirrifjuta tali applikazzjoni, dejjem jekk ikun hemm dikjarazzjoni ta' ħtija in linea ma dak pronunzjat minn dan it-Tribunal, anke kif diversament presjedut, f'diversi sentenzi. Illi t-Tribunal jifhem ir-responsabbilità kbira li l-Kummissarju intimat għandu fil- ħruġ ta' liċenzja ta' gwardjan privat meta wieħed iqis in-natura tad-dmirijiet tal- istess gwardjani, però f'dan il-każ ma jarax, in vista ta' dak rilevat iktar 'il fuq, li l- istess Kummissarju kien ġustifikat li jiċħad it-talba tar-rikorrenti għall-ħruġ tal- istess liċenzja ai termini tal-Artikolu 10(b) tal-Kap.389 tal-Liġijiet ta' Malta. It- Tribunal jara d-diskrezzjoni tal-Kummissarju intimat bħal miżien fejn f'keffa minnhom hemm l-interess pubbliku u fil-keffa l-oħra hemm id-dritt li persuna tiġi konċessa lilha l-liċenzja in kwistjoni. Biex wieħed isib bilanċ jista' jkun eżerċizzju diffiċli u delikat. Ħafna drabi, każijiet simili, jaslu quddiem dan it-Tribunal għaliex proprju l-keffa tal-interess pubbliku tingħata aktar piż mid-dritt tal-individwu li jottjeni l-liċenzja in kwistjoni u l-eżerċizzju li dan it-Tribunal irid jagħmel huwa li jara jekk dak il-piż li ngħata lill-interess pubbliku kienx wieħed ġustifikat fiċ- ċirkostanzi kollha tal-każ. Madankollu, it-Tribunal irid jissottolinea li ma jirriżultalux li l-Kummissarju intimat f'dan il-każ aġixxa b'mala fede fil-konfront tar-rikorrenti." Illi jirriżulta li minkejja li din is-sentenza ġiet konfermata mill-Qorti tal-Appell (Sede Inferjuri) fis-7 ta' Frar 2017, il-Kummissarju intimat baqa' jirrifjuta applikazzjonijiet abbażi tal-artikolu 10 (b) mingħajr ebda investigazzjoni ulterjuri. Illi fil-fehma tat-Tribunal dan huwa nuqqas, għaliex persuna tista' tiżbalja imma jekk ma jirriżultax li hemm xi theddida oġġettiva serja għas-soċjetà m'għandhiex tibqa' miċħuda d-dritt li jkollha l-liċenzja de quo. Għaldaqstant, fiċ-ċirkostanzi, it-Tribunal huwa tal-fehma illi d-deċiżjoni appellata għandha tiġi revokata sabiex tiġi rikonsiderata mill-ġdid fid-dawl ta' dak li ngħad hawn fuq. Illi finalment, però, dan it-Tribunal ma jistax japprova l-applikazzjoni de quo kif mitlub mir-rikorrenti anke jekk artikolu 11 (3) tal-Kapitolu 389 jistipula li tali talba tista' ssir. Illi dan it-Tribunal huwa wieħed ta' reviżjoni però ma jistax jissostitwixxi d-diskrezzjoni tal-Kummissarju intimat b'dik tiegħu. Tali diskrezzjoni tispetta biss lill-Kummissarju intimat. DECIDE Għaldaqstant, it-Tribunal, għar-ragunijiet hawn fuq premessi u fit-termini hawn fuq enunċjati qiegħed jilqa' l-appell tar-rikorrent fis-sens li qiegħed jirrevoka d- deċiżjoni appellata però jiċħad it-talba tar-rikorrenti sabiex japprova l-applikazzjoni għall-ħruġ tal-liċenzja de quo. Konsegwentement jiċħad l-eċċezzjonijiet tal- Kummissarju intimat ħlief għat-tmien eċċezzjoni li qiegħda tiġi milqugħa. Bl-ispejjeż a karigu tal-Kummissarju intimat. ____________________________ Maġistrat Dr. Charmaine Galea St. John President tat-Tribunal ta' Reviżjoni Amministrattiva _________ Diane Oneill Deputat Reġistratur